
Text rozhodnutia
Súd: Krajský súd Banská Bystrica Spisová značka: 20Sd/57/2012 Identifikačné číslo súdneho spisu: 6012200254 Dátum vydania rozhodnutia: 12. 09. 2012 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2012:6012200254.2 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľa A. A., nar. XX. J. XXXX, trvale bytom: F. XXX/XX, L., XXX XX D. proti odporkyni Sociálnej poisťovni, ul. 29. augusta č. 8, 813 63 Bratislava o preskúmanie rozhodnutia o znížení invalidného dôchodku takto r o z h o d o l : Rozhodnutie odporkyne č. 590 426 6940 zo 15. decembra 2011 p o t v r d z u j e. Navrhovateľovi n e p r i z n á v a právo na náhradu trov konania. o d ô v o d n e n i e : Odporkyňa rozhodnutím číslo 590 426 6940 zo 15. decembra 2011 podľa § 73, § 112 ods.4, ods.6 a § 82 zákona č. 461/2003 Z. z. o sociálnom poistení v znení neskorších predpisov (ďalej len ako „ZSP“) navrhovateľovi od 14.02.2012 znížila sumu invalidného dôchodku na sumu 167,40-Eur mesačne, nakoľko podľa posudku posudkového lekára Sociálnej poisťovne, pobočka Lučenec zo dňa 14.11.2011 pokles schopnosti vykonávať zárobkovú činnosť u navrhovateľa je vo výške 50% v porovnaní so zdravou fyzickou osobou. Navrhovateľ podal proti tomuto rozhodnutiu v zákonom stanovenej lehote opravný prostriedok, v ktorom okrem iného uviedol, že jeho zdravotný stav nebol v posudku správne posúdený, uvedený posudok je neúplný a nepravdivý. Vykonaná operácia nezlepšila jeho onkologickú diagnózu a jeho zdravotný stav je aj po 24 mesiacoch od operácie (v januári 2010) nepriaznivý, s prevládaním hnačiek z dôvodu odstránenej časti ilea. V danom prípade sa nejedná o remisiu a daný druh karcinómu nie je možné liečiť chemoterapiou ani ožarovaním. Žiadal o navrátenie pôvodne priznaného invalidného dôchodku. Odporkyňa v písomnom vyjadrení zo dňa 12.04.2012 k podanému opravnému prostriedku zo strany navrhovateľa uviedla skutkové a právne dôvody, pre ktoré žiadala napadnuté rozhodnutie potvrdiť ako vecne správne vrátane toho, že na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia Sociálnej poisťovne, pobočky Lučenec dňa 22.02.2012 a posudkovým lekárom sociálneho poistenia Sociálnej poisťovne, ústredie dňa 22.03.2012. Uvedení posudkoví lekári zotrvali na pôvodnom posudku, a to že navrhovateľ je invalidný od 14.11.2012, nakoľko podľa § 71 ods.1 ZSP má mieru poklesu schopnosti vykonávať zárobkovú činnosť 50 % v porovnaní so zdravou fyzickou osobou. Krajský súd preskúmal napadnuté rozhodnutie ako aj postup, ktorý predchádzal jeho vydaniu na pojednávaniach konaných v dňoch 15.05. 2012 a 12.09.2012 v zmysle ustanovenia § 250l O.s.p., vypočul účastníkov, oboznámil sa s pripojenými listinnými dôkazmi a dospel k záveru, že opravnému prostriedku navrhovateľa nie je možné vyhovieť. Navrhovateľ na pojednávaní dňa 15.05.2012 zotrval na podanom opravnom prostriedku, poukázal na svoj zhoršujúci sa zdravotný stav. Uviedol, že trpí syndrómom krátkeho čreva a má aj nádor nadobličky. Odporkyňa na pojednávaní dňa 15.05.2012 žiadala napadnuté rozhodnutie zo dňa 15. 12.2011 potvrdiť ako vecne správne. Poukázala na posudky posudkových lekárov na pobočke, ako aj na posudok posudkového lekára ústredia v Banskej Bystrici zo dňa 22.03.2012, ktorý komplexne posúdil zdravotný stav navrhovateľa so záverom, že je invalidný, nakoľko miera poklesu schopnosti vykonávať zárobkovú činnosť uňho predstavuje 50%. Taktiež poukázala na písomné vyjadrenie zo dňa 12.04.2012. Súd pojednávanie konané dňa 15.05.2012 odročil, a to za účelom opätovného posúdenia zdravotného stavu navrhovateľa posudkovým lekárom ústredia Sociálnej poisťovne v Žiline. Následne, na základe dožiadania súdu, posudkový lekár ústredia Sociálnej poisťovne v Žiline ohľadom zdravotného stavu navrhovateľa vypracoval, v zmysle § 71 ods.10 ZSP, dňa 03.08.2012 doplňujúci posudok, v ktorom zhodne s predchádzajúcimi posudkami konštatoval, že navrhovateľ je invalidný podľa § 71 ods.1 ZSP s mierou poklesu schopnosti vykonávať zárobkovú činnosť vo výške 50% v porovnaní so zdravou fyzickou osobou. Navrhovateľ na pojednávaní dňa 12.09.2012, po oboznámení sa s posudkom z 03.08.2012, uviedol, že trvá na podanom opravnom prostriedku a jeho zdravotný stav nezodpovedá ohodnoteniu posudkovými lekármi. Trpí syndrómom krátkeho čreva, má nádor nadobličky a stav po TBC, taktiež má problémy s chrbticou- zúžený spinálny kanál s tlakom. Odporkyňa na pojednávaní dňa 12.09.2012 žiadala napadnuté rozhodnutie zo dňa 15. 12.2011 potvrdiť ako vecne správne. Poukázala na posudky posudkových lekárov na pobočke, na posudok posudkového lekára ústredia v Banskej Bystrici zo dňa 22.03.2012, ako aj na doplňujúci posudok posudkového lekára ústredia Sociálnej poisťovne v Žiline zo dňa 03.08.2012. Uviedla, že všetky posudky zhodne konštatujú u navrhovateľa zníženú mieru schopnosti vykonávať zárobkovú činnosť z 80% na 50%. Ako rozhodujúce zdravotné postihnutie bol u navrhovateľa určený zhubný nádor čreva a konečníka a ako ďalšie ochorenia bol určený nádor nadobličky bez progresie, chronická bronchitída a dorzalgie v anamnéze, ako aj stav po tuberkulóze pľúc. Podľa ustanovenia § 71 ods. 1 ZSP poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa ods. 2 citovaného ustanovenia dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa ods. 6 citovaného ustanovenia miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa ods. 7 a 8 citovaného ustanovenia jednotlivé percentuálne miery poklesu schopnosti vykonávať zárobkovú činnosť sa nesčítavajú. Mieru poklesu schopnosti vykonávať zárobkovú činnosť možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Percentuálna miera poklesu zárobkovej činnosti podľa druhu zdravotného postihnutia orgánov a systémov je uvedená v prílohe číslo 4 k ZSP. Podľa § 71 ods.10 ZSP, dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. V zmysle § 153 ods. 5 ZSP lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia Sociálnej poisťovne. Z hľadiska kritérií stanovených pre invaliditu podľa ZSP, posúdil posudkový lekár Sociálnej poisťovne - ústredia so sídlom v Banskej Bystrici zdravotný stav navrhovateľa v posudku z 22. marca 2012, pričom ako rozhodujúce zdravotné postihnutie určil choroby tráviacej sústavy (kapitola X.), choroby tenkého a hrubého čreva (oddiel C), zhubný nádor čreva (položka 4), po stabilizácii zdravotného stavu (písm. c/). Uvedené ochorenie je teda zaradené pod kapitolu X, oddiel C, položka 4, písmeno c) podľa prílohy číslo 4 ZSP. Posudkový lekár skonštatoval, že navrhovateľ je naďalej invalidný podľa ustanovenia § 71 ods. 1 citovaného zákona, pretože pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti navrhovateľa vykonávať zárobkovú činnosť je 50 %. Posudkový lekár v celkovom posudku ďalej uviedol, že dôvodom uznania invalidity navrhovateľa v januári 2010, so stanovením miery poklesu schopnosti vykonávať zárobkovú činnosť na 80%, bolo onkologické ochorenie terminálnej časti tenkého čreva s operačným odstránením dňa 22.01.2010 (jednalo sa o dobre diferencovaný neuroendokrinný karcinóm s postihnutím priľahlých lymfatických uzlín). Nádor aj s časťou tenkého čreva bol odstránený, a to bez následnej indikácie onkologickej liečby. Pooperačne došlo k rozvoju poruchy trávenia pod obrazom chronických opakujúcich sa hnačiek, bez dokázanej hormonálnej nadprodukcie, nemajúcich vplyv na hmotnosť ani na štruktúru kostí. Kolonoskopický nález je negatívny, rovnako tak aj sonografické vyšetrenie nevykazuje žiadne zmeny a uvedené hnačky nie sú ovplyvnené žiadnou liečbou. Vyššie uvedenému stavu pri stabilizácii zodpovedá stanovené percento miery poklesu schopnosti vykonávať zárobkovú činnosť. U navrhovateľa v stanovenom percente miery poklesu schopnosti vykonávať zárobkovú činnosť pri uznaní invalidity v januári 2010 bola zohľadnená neistá prognóza. Navrhovateľ nemá pridružené žiadne ochorenia, ktoré by odôvodňovali percentuálne zvýšenie miery poklesu schopnosti vykonávať zárobkovú činnosť. Týmto posudkom bol potvrdený záver predchádzajúceho posudku posudkového lekára Sociálnej poisťovne, pobočka Lučenec. Na základe dožiadania súdu, posudkový lekár ústredia Sociálnej poisťovne v Žiline ohľadom zdravotného stavu navrhovateľa vypracoval, v zmysle § 71 ods.10 ZSP, dňa 03.08.2012 doplňujúci posudok, v ktorom zhodne s predchádzajúcimi posudkami konštatoval invaliditu navrhovateľa podľa § 71 ods.1 ZSP s mierou poklesu schopnosti vykonávať zárobkovú činnosť vo výške 50% v porovnaní so zdravou fyzickou osobou, ako aj rozhodujúce zdravotné postihnutie navrhovateľa. Taktiež v celkovom posudku, v porovnaní s posudkom z 22.marca 2012, naviac uviedol, že u navrhovateľa pri pravidelných kontrolách klinickými ani paraklinickými vyšetreniami nebola potvrdená recidíva ochorenia a jeho stav možno považovať za stabilizovaný, u navrhovateľa sa nevyžaduje špecifická liečba, uvedenému naďalej zodpovedá miera poklesu schopnosti vykonávať zárobkovú činnosť vo výške 50%. Ostatné ochorenia uvedené v diagnostických záveroch svojou mierou pri osobitnom hodnotení neprevyšujú rozhodujúce zdravotné postihnutie, pri hodnotení vzájomných súvislostí túto mieru viac neovplyvňujú. Adenóm nadobličky je bez hormonálnej produkcie, podľa kontrolných CT vyšetrení bez progresie rastu. Týmto posudkom boli potvrdené závery predchádzajúcich posudkov jednak posudkových lekárov sociálneho poistenia Sociálnej poisťovne, pobočky Lučenec a jednak posudkového lekára Sociálnej poisťovne - ústredia so sídlom v Banskej Bystrici. Podľa ustanovenia § 132 zákona č. 99/1963 Občiansky súdny poriadok (ďalej len ako „O.s.p.“), dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo za konania najavo, včítane toho, čo uviedli účastníci. Krajský súd po preskúmaní napadnutého rozhodnutia zistil, že napadnuté rozhodnutie je vecne správne a spĺňa kritéria stanovené zákonom. Krajský súd hodnotil aj posudky posudkových lekárov v zmysle citovaného ustanovenia a mal preukázané, že posudky boli vypracované po náležitom lekárskom vyšetrení, po zvážení všetkých okolností namietaných navrhovateľom, a že závery posudkov vychádzajú zo súčasného zdravotného stavu navrhovateľa a z poznatkov súčasnej medicíny. Krajský súd považoval posudky za objektívne, akceptoval ich závery a z toho dôvodu nenariadil doplnenie dokazovania. Pre komplexné posúdenie veci súd považuje za potrebné zdôrazniť, že posudkoví lekári pri posudzovaní zdravotného stavu postupujú okrem ZSP aj podľa prílohy č. 4 k ZSP, ktorá je rozdelená do príslušných kapitol podľa ochodení jednotlivých orgánov. V týchto kapitolách je podľa druhu zdravotného postihnutia uvedená aj miera poklesu schopnosti vykonávať zárobkovú činnosť v %. Posudkoví lekári v posudkoch podrobne zdôvodnili stanovenú mieru poklesu. V tejto súvislosti súd uvádza, že v zmysle zákona o sociálnom poistení sa miera poklesu posudzuje len na základe rozhodujúceho zdravotného postihnutia, tzn. na jednej diagnóze s prihliadnutím na závažnosť aj ostatných ochorení, ale jednotlivé miery poklesu schopnosti vykonávať zárobkovú činnosť sa nesčítavajú. Navrhovateľ v prípade zhoršeného zdravotného stavu a na základe nových lekárskych nálezov môže opätovne požiadať odporkyňu o posúdenie zdravotného stavu za účelom zvýšenia invalidného dôchodku. Vzhľadom na závery posudkov ohľadne zdravotného postihnutia navrhovateľa, na skutočnosť, že posudky podali orgány na to určené zákonom, súd dospel k záveru, že zistený skutkový stav u navrhovateľa spĺňa požiadavky pre priznanie invalidity v určenej miere v napadnutom rozhodnutí, a preto napadnuté rozhodnutie odporkyne potvrdil ako vecne správne. Navrhovateľ nepredložil súdu dôkazy, ktoré by spochybnili závery posudkových lekárov a správnosť napadnutého rozhodnutia. Súd náhradu trov konania posúdil podľa ustanovenia § 250l ods. 2 v spojitosti s ustanovením § 250k ods. 1 O.s.p., navrhovateľ v konaní nemal úspech, a preto mu súd nepriznal právo náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia, písomne v dvoch vyhotoveniach prostredníctvom konajúceho súdu na Najvyšší súd Slovenskej republiky. Odvolanie je možné podať len z dôvodov uvedených v ustanovení § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

